อัยการสั่งฟ้อง! “สุทธิชัย หยุ่น” และพวกแล้ว
อัยการยื่นฟ้องแล้ว! คดีอาญา "สุทธิชัย หยุ่น" และพวกรวม 9 ราย ข้อหากีดกันผู้ถือหุ้นเข้าร่วมประชุมสามัญประจำปี 58
17 ส.ค. 2559

ผู้สื่อข่าวรายงานว่า หลังจากที่ผู้ถือหุ้นรายใหญ่และผู้ถือหุ้นรายย่อยของบริษัทเนชั่น มัลติมีเดีย กรุ๊ป จำกัด (มหาชน) หรือ NMG ได้เข้าร้องเรียน และดำเนินการแจ้งความร้องทุกข์ให้ดำเนินคดีอาญา กับนายสุทธิชัย หยุ่น และพวกรวม 9 ราย ในกรณีกีดกันห้ามไม่ให้ผู้ถือหุ้นบริษัท NMG เข้าร่วมประชุมสามัญประจำปี 2558 
ขณะนี้พนักงานอัยการได้ยื่นฟ้องเป็นคดีอาญา ต่อศาลอาญากรุงเทพใต้แล้ว เมื่อวันที่ 16 สิงหาคม 2559 เป็นคดีดำหมายเลขที่ อ.2573/2559 ระหว่างโจทย์คือ พนักงานอัยการ สำนักงานอัยการสูงสุด (สำนักงานอัยการพิเศษฝ่ายคดีเศรษฐกิจและทรัพยากร 4) และ จำเลยที่ 1.นายณิทธิมณ หัสดินทร ณ อยุธยา  จำเลยที่ 2.นายปกรณ์ บริมาสพร จำเลยที่ 3.นายเชวง จริยะพิสุทธิ์ จำเลยที่ 4.นายอดิศักดิ์ ลิมปรุ่งพัฒนกิจ
จำเลยที่ 5.นางสาวเขมกร วชิรวราการ จำเลยที่ 6.นายพนา จันทรวิโรจน์ จำเลยที่ 7.นางสาวดวงกมล โชตะนา จำเลยที่ 8.นายเสริมสิน สมะลาภา และจำเลยที่ 9.นายสุทธิชัย  แซ่หยุ่น ในข้อหาและความผิดตามพระราชบัญญัติหลักทรัพย์และตลาดหลักทรัพย์ พ.ศ. 2535 มาตรา 4, มาตรา 98/7 และมาตรา 281/2 พระราชบัญญัติมหาชนจำกัด พ.ศ2535  มาตรา 4, มาตรา 33, มาตรา 85 วรรค 1,  มาตรา 102, มาตรา 104  และมาตรา 105 ประมวลกฏหมายอาญา มาตรา 83 
โดยคณะกรรมการบริษัททั้ง 9 มีสิทธิขั้นพื้นฐานที่ต้องให้ความสะดวกในการใช้สิทธิของผู้ถือหุ้นอย่างสะดวกและเท่าเทียมกัน  ไม่อาจกระทำการใดอันเป็นการละเมิด หรือริดรอนสิทธิ์ของผู้ถือหุ้นได้ตามพระราชบัญญัติมหาชนจำกัด พ.ศ.2535 มาตรา 102 รับรองสิทธิ์ไว้ในการที่ผู้ถือหุ้นจะเข้าร่วมประชุมและออกเสียงลงมติได้  
ทั้งนี้การกระทำของจำเลยที่ 1-9 จึงเป็นการกระทำโดยทุจริต เพื่อแสวงหาผลประโยชน์โดยมิชอบ สำหรับกลุ่มพวกพ้องของตัวเองที่จะดำรงตำแหน่งกรรมการบริหารบริษัทต่อไป อันเป็นการร่วมกันบริหารแบบเบ็ดเสร็จเด็ดขาด โดยปราศจากผู้ถือหุ้น และตัวแทนผู้ถือหุ้นในการตรวจสอบการบริหารงาน
และเมื่อวันที่ 17 พ.ค. 2559  ศาลจังหวัดพระโขนง ก็ได้พิพากษาให้การประชุม และการลงมติต่างๆ ทั้งหมดในการประชุมสามัญผู้ถือหุ้น ประจำปี 2558 ของ NMG เมื่อวันที่ 29 เม.ย.2558 เป็นโมฆะ ในคดีที่ถูก บริษัทนิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS  เป็นโจทก์ยื่นฟ้องกรณีกีดกันไม่ให้ผู้ถือหุ้นเข้าร่วมประชุม ซึ่งเรื่องดังกล่าวทาง กลต. ก็ยังเพิกเฉยและไม่ได้ดำเนินการใดๆ
 